બધી જ જ્ઞાતિનાં સ્ત્રીપુરુષોમાં જીવનનો લહાવો અને મોભો, લગ્ન ને મરણની વિધિ અને ભોજનમાં કેન્દ્રિત થતાં. ન્યાતની કોઈ મહત્વની રૂઢિનો ભંગ કરનારને ન્યાતબહાર મૂકવાની ધમકી કાળાપાણી કે મોતની સજાથી પણ આકરી લાગતી. તેથી તે દંડ આપી કે પ્રાયશ્ચિત કરીને ન્યાતમાં જ રહેવાનું પસંદ કરતા. શાસ્ત્રપુરાણોના અનેક સિદ્ધાંતો અને આદેશોને નેવે મૂકીને હિન્દુ સમાજે ન્યાતોની લોખંડી કિલ્લેબંદી રચી હતી; અસંખ્ય રીત-રિવાજોના પૂંજરૂપ જ્ઞાતિધર્મ અપનાવ્યો હતો.